
<סדר היום:>
<הצעת חוק הצבעה באמצעות תעודה צבאית אישית (תיקוני חקיקה), התשע"ז-2017>
נכחו:

<חברי הוועדה:> 
זאב בנימין בגין – מ"מ היו"ר
ענת ברקו

חברי הכנסת:
בצלאל סמוטריץ'
<מוזמנים:> 
	עמי ברקוביץ
	–
	לשכה משפטית, משרד המשפטים

	ליאור פנחס
	–
	מנהל אגף תיאום ובקרה, משרד הפנים

	רון אלמוג
	–
	משרד הפנים

	אנפה כרמלי
	–
	רמ"ד חקיקה, משרד הביטחון

	דין ליבנה
	–
	היועץ המשפטי, ועדת הבחירות המרכזית


<ייעוץ משפטי: >
ניצן רוזנברג
<מנהל/ת הוועדה:>
אסף פרידמן
<רישום פרלמנטרי:>
יפעת קדם
<הצעת חוק הצבעה באמצעות תעודה צבאית אישית (תיקוני חקיקה), התשע"ז-2017>
<היו"ר זאב בנימין בגין:>

אני מתכבד לפתוח את הדיון בהצעת חוק הצבעה באמצעות תעודה צבאית אישית (תיקוני חקיקה), התשע"ז-2017, הכנה לקריאה שנייה ושלישית. היה על זה דיון. הוא לא היה מאוד מסובך. היו הסכמות רבות. אני חושב שאנחנו כמעט מוכנים. כבוד המציע, יש לך מה לומר?  
<בצלאל סמוטריץ':>
נעשתה עבודה מצוינת בין צוות הוועדה המקצועי לנציגי הממלכה המקצועיים.   

<ניצן רוזנברג:>
הצעת חוק הצבעה באמצעות תעודה צבאית אישית (תיקוני חקיקה), התשע"ז-2017. תיקון חוק הבחירות לכנסת. 1. בחוק הבחירות לכנסת (נוסח משולב), התשכ"ט-1969, בסעיף 74(ב), אחרי פסקה (4) יבוא: "(5) תעודה צבאית בתוקף, לעניין סעיף זה, "תעודה צבאית" – התעודה הצבאית האישית שהונפקה לחייל בשירות סדיר לפי חוק שירות ביטחון או בשירות קבע של צבא הגנה לישראל, על ידי צבא הגנה לישראל, הכוללת תמונה, שם ומספר זהות, שיקבע יושב-ראש הוועדה המרכזית בהוראות, לפי הצעת ראש המטה הכללי." 

תעודה צבאית היא תעודה שיקבע אותה יושב-ראש הוועדה המרכזית, לפי ההצעה של הרמטכ"ל. הכוונה היא לא לכתוב רשימת מכולת בתוך החוק, שזה פחות הגיוני.
<בצלאל סמוטריץ':>
הסיבה היא שהתעודות הצבאיות לא מוכרות בחוק.

<ניצן רוזנברג:>
נכון, זה לא כתוב בשום מקום. 

<בצלאל סמוטריץ':>
לא נייצר עכשיו הגדרות חדשות. 
<ניצן רוזנברג:>
בוודאי שלא בתוך חוק הבחירות לכנסת.

<היו"ר זאב בנימין בגין:>
הייתה לנו בעיה עם כך שלא היה תאריך תוקף בתעודות של חיילי קבע.
<ניצן רוזנברג:>
לבקשת הוועדה המרכזית כתבנו שהתעודה הצבאית צריכה להיות בתוקף. 

<דין ליבנה:>
ככל שיש עליה תוקף, יבדקו את התוקף שלה. ככל שאין עליה תוקף, יקבלו אותה. 

<ניצן רוזנברג:>
נכון. על תעודות של חיילי קבע אין בדרך כלל תוקף. דין, יש לך משהו להוסיף?
<דין ליבנה:>
בחנו את הנושא. כבר פנינו לרמטכ"ל על-מנת לקבל את רשימת התעודות שהוא מציע שנקבע. אנחנו מקווים לקבוע את ההוראות כמה שיותר מהר, כדי לסיים את כל התהליכים הפרוצדוראליים.
<ניצן רוזנברג:>
הכוונה היא שההצבעה באמצעות התעודה הזאת תינתן גם בקלפיות הרגילות של הבחירות לכנסת. בקלפיות המיוחדות של החיילים שמוצבות בבסיסי צה"ל יש כבר את האפשרות להצביע עם התעודה הזאת. התוספת היא רק לגבי הקלפיות הרגילות. האפשרות הזאת תינתן רק לחיילים בשירות חובה וקבע, לא לחיילי מילואים. 

תיקון חוק הרשויות המקומות (בחירות). 2. בחוק הרשויות המקומיות (בחירות), התשכ"ה-1965 (להלן – חוק הרשויות המקומיות) – (1) בסעיף 1, בהגדרה "חוק הבחירות לכנסת", המילים "ולראש הממשלה" – יימחקו; (2) בסעיף 60(ב), בסופו יבוא "או תעודה צבאית כהגדרתה בסעיף 74(ב)(5) לחוק הבחירות לכנסת"; (3) בסעיף 81(א), במקום "בתעודה הצבאית האישית שלו הנושאת את תמונתו" יבוא "בתעודת החייל שלו".

<דין ליבנה:>
בפסקה (2) ברחה לנו המילה "בתוקף". החובה שהתעודה תהיה בתוקף היא בזכות, לא בהגדרה.  

<ניצן רוזנברג:>
ב-60(ב)?

<דין ליבנה:>
כן. 

<ניצן רוזנברג:>
זה יוכנס. הסעיף הזה מאפשר לעשות את אותה הצבעה בתעודה הצבאית גם ברשויות המקומיות. יש כאן שני סעיפים. סעיף 60(ב) מדבר על ההצבעה בקלפיות הרגילות, וסעיף 81(א) מדבר על הקלפיות המיוחדות. 


תיקון חוק המועצות האזוריות (מועד בחירות כלליות). 3. בחוק המועצות האזוריות (מועד בחירות כלליות), התשנ"ד-1994, בסעיף 4ב(5), במקום "בתעודה הצבאית האישית שלו הנושאת את תמונתו" יבוא "בתעודת החייל שלו".

אנחנו מחליפים את המונח "בתעודה הצבאית האישית הנושאת את תמונתו", שזה קיים היום בחוק, במילים "בתעודת החייל שלו". זה רק עניין של נוסח, הבהרה. אנחנו לא רוצים שתיווצר כפילות עם ההגדרה שיוצרים היום בחוק הבחירות לתעודה צבאית.

תיקון צו המועצות המקומיות (מועצות אזוריות). 4. שר הפנים יתקן את צו המועצות (מועצות אזוריות), התשי"ח – 1958, בהתאם לסעיף 60(ב) לחוק הרשויות המקומיות, כנוסחו בסעיף 2 לחוק זה, בתוך תשעים ימים מיום תחילתו של חוק זה.  
<דין ליבנה:>
כל סדרי הבחירות למועצות האזוריות, בניגוד לרשויות המקומיות הרגילות ולכנסת, נקבעים בצו  שקובע שר הפנים. מכיוון שהכנסת לא קובעת ישירות חקיקת משנה, מנחים את שר הפנים להתאים את חקיקת המשנה הרלוונטית. 

<ניצן רוזנברג:>
זה דבר שכבר נעשה בעבר, על אף החריגות שלו.

<בצלאל סמוטריץ':>

בחירות ברשויות מקומיות ביהודה ושומרון לא מבוצעות מכוח הצו הזה.
<דין ליבנה:>
הן מכוח התקנון שכולל את הצו.
<בצלאל סמוטריץ':>
גם ביהודה ושומרון אפשר יהיה להצביע לפי זה, או שאנחנו צריכים לעשות תיקון?
<רון אלמוג:>
צריך לפנות לאלוף - -
<בצלאל סמוטריץ':>
אני כן מציע שנחיל את זה. עשינו את זה פעמיים בקרן ארנונה. ארז קמיניץ נתן לנו נוסח מוצע שנכנס.

<עמי ברקוביץ:>
נצטרך לבדוק שזה לא חורג.
<בצלאל סמוטריץ':>
אני אגיש הסתייגות. 

<רון אלמוג:>
כל דיני הבחירות לרשויות המקומיות ביו"ש לא מוחלים באופן ישיר מהחקיקה הישראלית, הם מוחלים דרך התקנונים. 

<בצלאל סמוטריץ':>
ברור לכם שאי אפשר לייצר מצב שחייל שגר ביהודה ושומרון לא יוכל להצביע עם חוגר, וחייל אחר כן יוכל. 
<עמי ברקוביץ:>
אף אחד לא התכוון ליצור מצב כזה. השאלה היא שאלה של טכניקת ההחלה.
<בצלאל סמוטריץ':>
זה ייקח 3 שנים. גם את הפטורים של ארנונה במוסדות מתנדבים החלנו ביו"ש. ארץ קמיניץ נתן אז נוסח שאמר שזה יחול בכל הרשויות המתוקצבות מתקציב המדינה.
<רון אלמוג:>
הבחירות לרשויות המקומיות ביו"ש מתבצעות בצו אלוף, לא כתיקון חקיקה של הכנסת. 

<היו"ר זאב בנימין בגין:>
לעיתים ככה. עשינו גם אחרת.
<בצלאל סמוטריץ':>

לא נכון, בבחירות אתה לא צודק.
<ניצן רוזנברג:>
נעשה אחרת לגבי הבחירות ברשויות המקומיות?
<רון אלמוג:>
אני מכיר סעיף של הגבלת הזכות של מנכ"ל להיבחר שעבר בחקיקה ישראלית. 
<בצלאל סמוטריץ':>
אמרנו שמכיוון שהכללים של הבחירות לא נקבעים בחקיקה ראשית אלא בחקיקה משנה ביחס למועצות מקומיות, אנחנו מנחים את שר הפנים לתקן. בואו ננחה את שר הביטחון לתקן. 

<עמי ברקוביץ:>
זה לא שר הביטחון שמתקן, זה האלוף. 
<בצלאל סמוטריץ':>
בוא ננחה את האלוף.

<עמי ברקוביץ:>
זה לא מקובל לעשות את זה בחקיקה ראשית.
<בצלאל סמוטריץ':>
למה אני יכול לחייב את שר הפנים לתוך 90 ימים ולא את שר הביטחון?
<היו"ר זאב בנימין בגין:>
אתה יודע למה.

<בצלאל סמוטריץ':>
אין לו חלק במדינת ישראל?

<עמי ברקוביץ:>
הוא פועל מכוח - - 
<היו"ר זאב בנימין בגין:>
למשרד המשפטים דרוש זמן בעניין הזה. בצלאל, תגיש הסתייגות. איך אנחנו דואגים לכך ששר הפנים יתקין את התקנות בתוך 90 יום? יש תקנות שמתעכבות שנים במשרדים. מי דואג לזה?  

<עמי ברקוביץ:>
בצלאל, אמרת שארז אישר לכם.

<בצלאל סמוטריץ':>
אנחנו עשינו את זה בקרן הארנונה. 

<עמי ברקוביץ:>
בחוק ההסדרים?

<בצלאל סמוטריץ':>
כן. כדי לוודא שגם רשויות ביהודה ושומרון יוכלו לקבל כסף מקרן ארנונה, הוספנו סעיף שאומר שהחוק הזה יחול על כל הרשויות שמתוקצבות מתקציב המדינה. מאחר ולא היה מדובר על חקיקה טריטוריאלית, היה מדובר בתקציב, לא הייתה כאן בעיה. בוועדת הפנים היה תיקון לחוק על פטור מארנונה למוסדות מתנדבים. במסגרת חוק ההסדרים החלנו אותו גם על יהודה ושומרון. בקרן הארנונה היה כתוב שזה יחול גם על רשויות מקומיות ביהודה ושומרון. כיוון שהייתה התנגדות של ח"כים מהשמאל למילים "יהודה ושומרון", ארז הציע נוסח. 

אני מציע להגיש פה הסתייגות. האם נקבע שאנחנו מנחים את האלוף לתקן את הצו בתוך 90 יום כמו שמופיע בסעיף 4, או שישירות נחיל את זה? אני חושב שיותר נכון להנחות את האלוף. אני לא מוכן לחכות שנה וחצי עד שיועמ"ש יכתוב צו. אם תהיה התחייבות של משרד המשפטים שתוך x זמן העסק הזה קורה - -   

<עמי ברקוביץ:>
מי שיצטרך לתת את ההתחייבות זה מי שמתקן את הצו.

<בצלאל סמוטריץ':>
אנחנו יודעים איך זה עובד. אם משרד המשפטים יבוא ויגיד: חבר'ה, אנחנו מבטיחים שתוך x חודשים - -  

<עמי ברקוביץ:>
הבחירות אמורות להיות בסוף אוקטובר 2018.
<בצלאל סמוטריץ':>
אם תהיה התחייבות שעד אז זה מתוקן, אני אסיר את ההסתייגות. אם לא תהיה התחייבות, אני אנסה לשכנע את חבריי בקואליציה. אני חושב שאני אצליח להעביר את זה במליאה. זה מקובל?
<היו"ר זאב בנימין בגין:>

זה מקובל. אני רק מנסה לחשוב על מעורבותנו בהמשך.

<בצלאל סמוטריץ':>
אני אמשוך את ההסתייגות לפני ההצבעה במליאה. יש לכם שנה וחצי לעשות את זה. 

<ניצן רוזנברג:>
אני לא חושבת שזה אפשרי מהרגע שאנחנו מניחים את זה. אתה יכול להגיש את הרוויזיה עד שאני מניחה את הצעת החוק, לא עד ההצבעה במליאה.

<בצלאל סמוטריץ':>
אני מציע שלא נתעכב. אני מציע שנאשר את זה פה. הם יכולים לחזור תוך שבוע עם תשובה.

<עמי ברקוביץ:>
מי שמתחייב זה מי שמתקן את הצו. אנחנו לא מתקנים את הצו.

<בצלאל סמוטריץ':>
אתם יכולים בתוך כמה ימים להידבר עם הצבא, לחזור עם  תשובה. אין פה משהו פוליטי. עד הבחירות זה המון זמן. אם תהיה התחייבות, אני אמשוך את ההסתייגות. 

<היו"ר זאב בנימין בגין:>
מי יעקוב אחרי ההתחייבות?

<בצלאל סמוטריץ':>
תתחייבו לעשות את זה תוך 3 חודשים. זה תיקון זניח.
<ניצן רוזנברג:>
כשחבר הכנסת סמוטריץ' אומר שהוא ימשוך את ההסתייגות, זה אומר שהיא תהיה על שולחן המליאה, כאשר רק לפני ההצבעה הוא ימשוך אותה.  

5. תחילה. תחילתו של חוק זה תשעים מיום פרסומו. 
<בצלאל סמוטריץ':>
מה הנפקות של סעיף התחילה? ממילא יושב-ראש ועדת הבחירות צריך לאשר את התעודות. אם הוא יאשר, הוא יאשר. אם בעוד 90 יום אין הבנות ויושב-ראש הוועדה לא מאשר את התעודות, זה אומר שאי אפשר להצביע עם התעודות. 

<עמי ברקוביץ:>
לא רצינו להגיע למצב שהחוק נכנס לתוקף ועוד נדרשת עבודת תיאום מול הרמטכ"ל. הכוונה הייתה שכשהחוק נכנס לתוקף יהיו כבר הוראות.   

<בצלאל סמוטריץ':>
אם לא יהיו הבנות כשהחוק ייכנס לתוקף, החוק יהיה אות מתה.
<דין ליבנה:>
נכון, אבל יו"ר ועדת הבחירות לא מתכוון לא לכבד חקיקה של הכנסת. כשהכנסת רוצה משהו, היא תקבל את זה. 

<היו"ר זאב בנימין בגין:>

אני מעלה להצבעה את ההסתייגות של חבר הכנסת בצלאל סמוטריץ' לחוק? מי בעד, מי נגד?
הצבעה
בעד – 1 

נגד – 1 

נמנעים – אין
ההסתייגות לא נתקבלה.
<היו"ר זאב בנימין בגין:>
ההסתייגות עולה למליאה. עכשיו נצביע על נוסח החוק כפי שהוסכם. מי בעד הצעת חוק הצבעה באמצעות תעודה צבאית אישית (תיקוני חקיקה), התשע"ז-2017, הכנה לקריאה ושלישית?  

הצבעה

בעד – פה אחד 

נגד – אין 

נמנעים – אין 

 הצעת חוק הצבעה באמצעות תעודה צבאית אישית (תיקוני חקיקה), התשע"ז-2017, אושרה.
<בצלאל סמוטריץ':>
אני רוצה להודות ליושב-ראש ולצוות המקצועי של הוועדה על  עבודה נהדרת עם גורמי המקצוע. 

<ענת ברקו (הליכוד):>

אני רוצה לברך את חבר הכנסת בצלאל סמוטריץ'. זה חוק מצוין. בהרבה מאוד מקרים חיילים בכלל לא מסתובבים עם תעודת זהות, רק עם תעודת חוגר. גם אני לא נשאתי עלי את תעודת הזהות כשהייתי בצבא. תעודת החוגר הרבה יותר נוחה, היא הרבה יותר קטנה. זה יחסוך הרבה מאוד בלגן של  כן הביאו, לא הביאו. אני חושבת שהחוק הזה הוא חוק טוב, הוא במקום, הוא עונה על הצורך. הוא גם חוק שמתחשב בחיילים. מה שאנחנו יכולים לעשות עבור החיילים אנחנו צריכים לעשות כמה שיותר.   
<היו"ר זאב בנימין בגין:>
תודה רבה לכולם, הישיבה נעולה.
<הישיבה ננעלה בשעה 09:35.>

